7. Grozījumi tiesību aktos

**Likumprojekts “Grozījumi Nacionālās drošības likumā”**

Likumprojekts “Grozījumi Nacionālās drošības likumā” paredz deleģējumu MK noteikt institūciju, kura īstenos kontaktpunkta funkcijas, kā arī saņemtās informācijas un informācijas pieprasījumu apstrādes, izvērtēšanas un nosūtīšanas kārtību, lai būs iespējams nodrošināt informācijas apmaiņu starp ES dalībvalstīm un EK saistībā ar tādu ārvalstu tiešo ieguldījumu izvērtēšanu, ko dalībvalstis veic pamatojoties uz drošības vai sabiedriskās kārtības apsvērumiem.

**Likumprojekts “Grozījumi Informācijas sabiedrības pakalpojumu likumā”**

Likumprojekts “Grozījumi Informācijas sabiedrības pakalpojumu likumā” paredz nodrošināt komerciālo vai korporatīvo tīmekļvietņu lietotāju tiesību aizsardzību, noteiktu kārtību, kādā biedrības un nodibinājumi var iegūt tiesības pārstāvēt komerciālo vai korporatīvo tīmekļvietņu lietotāju tiesvedībā, noteikt, ka uzraudzības iestāde ir Patērētāju tiesību aizsardzības centrs (turpmāk – PTAC). Kā arī likumprojekts paredz, ka PTAC ir tiesīgs tiešsaistes starpniecības platformu pakalpojumu sniedzējam par Regulas (ES) 2019/1150 pārkāpumu piemērot soda naudu līdz 14 000 *euro*, izvērtējot likumprojektā minētos nosacījumus. Tāpat PTAC ir tiesīgs tiešsaistes starpniecības platformu pakalpojumu sniedzējam par PTAC lēmuma nepildīšanu piemērot piespiedu naudu līdz 2 800 *euro*, un minētā soda nauda un piespiedu nauda ir ieskaitāmas valsts pamatbudžetā.

**Likumprojekts “Grozījumi Likumā par budžetu un finanšu vadību”**

Likumprojekts “Grozījumi Likumā par budžetu un finanšu vadību” izstrādāts ar mērķi pilnveidot valsts un pašvaldību budžetu plānošanas, sagatavošanas un izpildes uzskaites procesus, tos racionalizējot, efektivizējot, mazinot administratīvo slogu un tādējādi novirzot vairāk cilvēkresursus analītiskajam darbam.

Likumprojekts paredz:

* pilnveidot regulējumu par budžeta elastības mehānismu budžeta vadības procesos – tiek paplašinātas ministriju iespējas nākamajā saimnieciskajā gadā izmantot iepriekšējā gada neizlietotos asignējumus. Šo normu ir paredzēts piemērot 2021. gadā jau attiecībā uz 2020. gada neizlietoto asignējumu;
* mainīt gada pārskata, konsolidētā gada pārskata un konsolidētā saimnieciskā gada pārskata sagatavošanas un iesniegšanas termiņus, lai nodrošinātu Saeimu, MK un sabiedrību ātrāk ar informāciju par pagājušā gada budžeta izpildi lēmumu pieņemšanai par budžetu nākamajam gadam. Tai skaitā tiek paredzēts, ka Saeimas vēlēšanu gadā MK iesniedz konsolidēto saimnieciskā gada pārskatu (kopā ar Valsts kontroles atzinumu) jaunievēlētajai Saeimai, tādējādi jaunievēlētā Saeima izskata Valsts kontroles atzinumu un pieņem budžetu nākamajam gadam;
* ievērojot Valsts kontroles ieteikumus, pilnveidot valsts budžeta likuma paskaidrojumu sadaļu un to struktūru atbilstoši praksei, kā arī precizēt terminus “investīcijas” un “valsts parāds”. Budžeta paskaidrojumi pilnveidotā izskatā izstrādājami jau 2021. gada laikā, sagatavojot valsts budžeta likumprojektu 2022. gadam;
* nostiprināt tiesisko regulējumu par Eiropas Atveseļošanas un noturības mehānismu, kas ir svarīgs instruments ekonomikas atlabšanas un stabilizēšanas nodrošināšanai;
* veikt citas budžeta plānošanas un izpildes ciklam svarīgas tehniskas un pilnveidojošas izmaiņas.

**Likumprojekts “Grozījumi Valsts kontroles likumā”**

Likumprojekts “Grozījumi Valsts kontroles likumā” paredz savstarpēji salāgot normas ar Likuma par budžetu un finanšu vadību normām, attiecībā uz Valsts kontroles atzinuma un revīzijas ziņojuma par saimnieciskā gada pārskata sagatavošanas un iesniegšanas termiņiem Saeimai, tai skaitā Saeimas vēlēšanu gadā.

**Likumprojekts “Grozījumi Čeku loterijas likumā”**

Pamatojoties uz čeku loterijas darbības rezultātu novērtējumu, ir secināts, ka čeku loterija ir efektīvs datu iegūšanas veids, lai turpmāk informāciju izmantotu nodokļu administrēšanas procesā preventīvo un kontroles pasākumu veikšanai un kopumā sekmētu ēnu ekonomikas ierobežošanu. Līdz ar to čeku loterija ir jāturpina arī nākamajā budžeta periodā.

Likumprojekts “Grozījumi Čeku loterijas likumā” ir nepieciešams, lai paplašinātu Čeku loterijas likumā noteikto darījumu apliecinošo dokumentu veidus, kas reģistrējami dalībai čeku loterijā, ieviešot maksāšanai izsniegtu dokumentu par saņemtām precēm vai pakalpojumiem reģistrēšanu. Ar grozījumiem likumā ir paredzēts veicināt iedzīvotāju aktivitāti pieteikt dalībai čeku loterijā čekus, kvītis vai rēķinus par darījumiem nozarēs ar augstu ēnu ekonomikas īpatsvaru, nosakot nozares čeku izlozes. Paredzams, ka likums stāsies spēkā 2021. gada 1. aprīlī.

**Likumprojekts “Grozījumi Solidaritātes nodokļa likumā”**

Likumprojekts “Grozījumi Solidaritātes nodokļa likumā” paredz, ka solidaritātes nodokļa likme būs 25 un nodoklis tiks sadalīts šādi:

* viena procentpunkta apmērā – veselības aprūpes pakalpojumu finansēšanai;
* 14 procentpunktu apmērā – valsts pensiju speciālajā budžetā (nepersonalizēti);
* 10 procentpunktu apmērā – iedzīvotāju ienākuma nodokļa ieņēmumos.

**Likumprojekts “Grozījumi likumā “Par iedzīvotāju ienākuma nodokli””**

Likumprojekts “Grozījumi likumā “Par iedzīvotāju ienākuma nodokli”” paredz nodokļa augstākās likmes samazinājumu no 31,4% līdz 31%, patentmaksas maksāšanas režīma atcelšanu, saglabājot vienīgi samazinātās patentmaksas režīmu u.c. grozījumus.

Likumprojekts nosaka VID pienākumu veikt iedzīvotāju ienākuma nodokļa (turpmāk – IIN) pārmaksas automātisku atmaksu, kā arī priekšnosacījumus nodokļa pārmaksas automātiskās atmaksas veikšanai. Tāpat likumprojektā ietvertas normas, lai uzlabotu informācijas apriti par maksātāja attaisnotajiem izdevumiem un tādējādi mazinātu administratīvo slogu nodokļa IIN maksātājiem. Vienlaicīgi likumprojektā iestrādāts regulējums, lai nodrošinātu, VID neveic IIN pārmaksas atmaksu, ja IIN maksātājs nav iesniedzis deklarāciju par kādu no iepriekšējiem taksācijas gadiem, kurā IIN maksātājam veidojas IIN piemaksa. Regulējums stājas spēkā 2021. gada 1. janvārī, bet attiecībā uz IIN pārmaksas automātisku atmaksu piemērojams no 2023. gada par 2022. taksācijas gadu, bet attiecībā uz informācijas apriti – 2022. gada 1. janvāra par 2022.taksācijas gadu.

Likumprojekts paredz noteikt ar IIN (algas nodokli) neapliekamās kompensāciju normas, ja darba devējs kompensē darbiniekam ar attālināto darbu saistītos izdevumus. Minētais regulējums spēkā ar 2021. gada 1. janvāri.

Likumprojekts paredz, laika periodā no 2021. gada 1. jūlija līdz 2021. gada 31. decembrim piemērot īpašu nodokļa maksāšanas režīmu autoratlīdzības saņēmējiem, kuriem atlīdzību izmaksā ienākuma izmaksātājs, kas nav mantisko tiesību kolektīvā pārvaldījuma organizācija, un kuri nav reģistrējuši saimniecisko darbību. Likumprojekts paredz, ka sākot ar 2022. gada 1. janvāri samaksa par intelektuālo īpašumu, ja to neizmaksā mantisko tiesību kolektīvā pārvaldījuma organizācija, ir uzskatāma par saimnieciskās darbības ienākumu. Likumprojekts stājas spēkā no 2021. gada 1. janvāra, bet tā normas tiek piemērotas sākot ar 2021. gada 1. jūliju.

Maksātājiem labvēlīgi grozījumi par atsevišķu ienākuma veidu atbrīvošanu (piemēram, pabalsta atbrīvošana no IIN trīs un vairāk bērnu dzimšanas gadījumā vienās dzemdībās).

**Likumprojekts “Grozījumi Mikrouzņēmumu nodokļa likumā”**

Likumprojekts “Grozījumi Mikrouzņēmumu nodokļa likumā” paredz no 2021. gada pakāpeniski ierobežot mikrouzņēmumu nodokļa režīmu, paredzot, ka:

* mikrouzņēmumu nodokli (turpmāk – MUN) var attiecināt tikai uz vienu personu – mikrouzņēmuma īpašnieku;
* nodokļa likme apgrozījumam līdz 25 000 *euro* gadā ir 25 procenti, bet apgrozījuma pārsniegumam virs 25 000 *euro* gadā – 40 procenti,
* pievienotās vērtības nodokļa (turpmāk – PVN) maksātājs nevarēs kļūt par MUN maksātāju, kļūstot par PVN maksātāju, ar nākamo gadu persona zaudēs tiesības piemērot MUN maksātāja statusu;
* no 2021. gada 1. janvāra MUN maksātāja statusu vairs nevarēs iegūt sabiedrības ar ierobežotu atbildību (turpmāk – SIA), bet MUN maksātāja statusā jau reģistrētās SIA no 2022. gada 1. janvāra vairs nevarēs būt MUN maksātājs,
* attiecībā uz jau pieņemtiem mikrouzņēmumu darbiniekiem tiek noteikts pārejas periods līdz 2021. gada 30. jūnijam, kura laikā tiks piemērots līdz 2020. gada 31. decembrim spēkā esošais Mikrouzņēmumu nodokļa likuma regulējums, bet no 2021. gada 1. jūlija par visiem mikrouzņēmuma darbiniekiem (izņemot vienīgo īpašnieku) būs jāmaksā darbaspēka nodokļi vispārējā kārtībā saskaņā ar likumu “Par iedzīvotāju ienākuma nodokli” un likumu “Par valsts sociālo apdrošināšanu”
* ar 2021. gada 1.janvāri MUN maksātāja darbiniekiem piemēros darbaspēka nodokļus vispārējā kārtībā saskaņā ar likumu “Par iedzīvotāju ienākuma nodokli” un likumu “Par valsts sociālo apdrošināšanu”,
* paredzētas pārejas normas personām, kas 2021. gada laikā vēlās mainīt MUN maksātāja statusu.

**Likumprojekts “Grozījumi Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likumā”**

Likumprojekts “Grozījumi Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likumā” paredz no 2021. gada 1.janvāra:

* atsevišķi izdalīt transportlīdzekļa ekspluatācijas nodokļa (turpmāk – TEN) likmes tiem transportlīdzekļiem, kuriem CO2 izmeši ir noteikti atbilstoši jaunajai pasaulē saskaņotajai vieglo transportlīdzekļu testēšanas procedūrai (WLTP) un kurus pirmo reizi reģistrēs sākot ar 2021. gadu;
* pilnveidota TEN likmju aprēķināšana motocikliem, tricikliem, kvadracikliem, kravas transportlīdzekļiem, seglu vilcējiem, piekabēm un puspiekabēm;
* indeksēt uzņēmumu vieglo transportlīdzekļu nodokļa likmes, ņemot vērā inflācijas pieauguma tempu no 2017. gada;
* noteikt atsevišķu uzņēmumu vieglo transportlīdzekļu nodokļa likmi 82 *euro* apmērā transportlīdzekļiem, kuru motora tilpums pārsniedz 3000 kubikcentimetrus.

**Likumprojekts “Grozījumi likumā “Par akcīzes nodokli””**

Likumprojekts “Grozījumi likumā “Par akcīzes nodokli”” paredz:

* noteikt pakāpenisku akcīzes nodokļa likmju paaugstināšanu tabakas izstrādājumiem un elektroniskajās cigaretēs izmantojamiem šķidrumiem, kā arī akcīzes nodokļa likmes ieviešanu un pakāpenisku paaugstināšanu elektroniskajās cigaretēs izmantojamo šķidrumu sagatavošanas sastāvdaļām un tabakas aizstājējproduktiem;
* ka ar 2021. gada 1. jūliju karsējamā tabaka, elektroniskajās cigaretēs izmantojamie šķidrumi, elektroniskajās cigaretēs izmantojamo šķidrumu sagatavošanas sastāvdaļas un tabakas aizstājējprodukti tiek marķēti ar akcīzes nodokļa markām;
* terminēti līdz 2025. gada 31. decembrim samazināt akcīzes nodokļa likmi dabasgāzei, kuru izmanto par degvielu.

**Likumprojekts “Grozījumi Pievienotās vērtības nodokļa likumā”**

Likumprojekts “Grozījumi Pievienotās vērtības nodokļa likumā” paredz:

* saglabāt pievienotās vērtības nodokļa (turpmāk – PVN) samazinātu piecu procentu likmi svaigiem augļiem, ogām un dārzeņiem no 2021. gada 1. janvāra līdz 2023. gada 31. decembrim, tādējādi veicinot augļkopības un dārzeņkopības nozaru attīstību, mazinot ēnu ekonomiku, palielinot legālajā tirgū darbojošos komersantu konkurētspēju, kā arī veicinot svaigu augļu, ogu un dārzeņu patēriņu;
* saglabāt Covid-19 infekcijas izplatības seku pārvarēšanas pasākumu pārmaksāto PVN izvērtēt un nodokļu maksātājiem atmaksāt 30 dienās;
* atbilstoši Valsts kontroles ieteikumam noteikt vienu veidu, kādā PVN maksātājam tiek paziņots lēmums par tā reģistrāciju VID PVN maksātāju reģistrā, kā arī saskaņot PVN likuma regulējumu ar likumu “Par nodokļiem un nodevām” attiecībā uz PVN maksātāju saziņu ar VID, tādā veidā samazinot administratīvo slogu PVN maksātājiem (t.sk. izmaksas) un vienlaikus efektivizējot VID izmaksas;
* saskaņot PVN likuma regulējumu ar grozījumiem Iepakojuma likumā, ar kuriem ievieš obligāto depozīta sistēmu atkārtoti lietojamam un vienreiz lietojamam iepakojumam;
* saistībā ar vienotā nodokļu konta ieviešanu 2021. gadā mainīt paziņojuma par PVN samaksu iesniegšanas kārtību.

**Likumprojekts “Grozījumi Izglītības likumā”**

Likumprojekts “Grozījumi Izglītības likumā” paredz pagarināt regulējuma par valsts nozīmes interešu izglītības iestādēm spēkā stāšanās termiņu, kā arī regulējuma izslēgšanu par pašvaldības pienākumu konkrētos gadījumos slēgt līgumu par piedalīšanos privātās izglītības iestādes uzturēšanas izdevumu finansēšanā, ja šis privātais pakalpojuma sniedzējs ir sabiedriskā labuma organizācija vai sociālais uzņēmums.

**Likumprojekts “Grozījumi Valsts un pašvaldību institūciju amatpersonu un darbinieku atlīdzības likumā”**

Likumprojekts “Grozījumi Valsts un pašvaldību institūciju amatpersonu un darbinieku atlīdzības likumā” paredz jaunu Korupcijas novēršanas un apkarošanas biroja (turpmāk – Birojs) amatpersonu (darbinieku) mēnešalgas noteikšanas kārtību, proti, Biroja amatpersonu (darbinieku) mēnešalgas apmēru, balstoties uz jaunu atlīdzības skalu, šīs institūcijas reglamentētajā kārtībā noteiks, ņemot vērā amata vērtību (atbildības līmeni un sarežģītību), konkrētās amatpersonas (darbinieka) individuālās kvalifikācijas un kompetenču novērtējumu, kā arī bāzes mēnešalgas apmēru.

Vienlaikus likumprojekts paredz samazināt Birojā nodarbinātajiem noteikto izdienas piemaksu apmēru, pielīdzinot to apmēram, kāds noteikts tiesnešiem un prokuroriem (5 % apmērā pēc sešiem amatā nostrādātiem gadiem un 10 % apmērā pēc 10 amatā nostrādātiem gadiem).

**Likumprojekts “Grozījumi Invaliditātes likumā”**

Likumprojekta “Grozījumi Invaliditātes likumā” paredz pilnveidot asistenta pakalpojuma pašvaldībā, augstskolā un koledžā nodrošināšanas kārtību un nepieciešamības novērtēšanas kārtību, ieviešot vienotu anketu pakalpojuma nepieciešamības izvērtēšanai pilngadīgām personām. Vienlaikus likumprojekts paredz paplašināt asistenta pakalpojumu bērniem ar invaliditāti, nosakot pavadoņa un asistenta pakalpojumu, nodrošināt pašvaldības finansētu aprūpes pakalpojumu, kā arī mainīt pakalpojuma piešķiršanas kārtību.

**Likumprojekts “Grozījums likumā “Par sociālo drošību””**

Likumprojekta “Grozījums likumā “Par sociālo drošību”” mērķis ir definēt minimālo ienākumu sliekšņus, noteikt zemāko iespējamo minimālo ienākumu sliekšņa apmēru, kā arī noteikt minimālo ienākumu sliekšņu pārskatīšanas regularitāti, sekmējot nabadzības un sociālās atstumtības mazināšanos valstī.

**Likumprojekts “Grozījumi Valsts sociālo pabalstu likumā”**

Likumprojekts “Grozījumi Valsts sociālo pabalstu likumā” paredz no 2021. gada 1. janvāra:

* noteikt valsts sociālā nodrošinājuma pabalsta apmēru pensijas vecumu sasniegušajām personām, kurai nav tiesību saņemt valsts vecuma pensiju vai apdrošināšanas atlīdzību, 109 *euro* mēnesī;
* noteikt valsts sociālā nodrošinājuma pabalsta apmēru personām ar III grupas invaliditāti 109 *euro* mēnesī, savukārt personām ar invaliditāti kopš bērnības - 136 *euro* mēnesī;
* noteikt valsts sociālā nodrošinājuma pabalsta apmēru personām ar II grupas invaliditāti 130,80 *euro* mēnesī, savukārt personām ar invaliditāti kopš bērnības – 163,20 *euro* mēnesī;
* noteikt valsts sociālā nodrošinājuma pabalsta apmēru personām ar I grupas invaliditāti 152,60 *euro* mēnesī, savukārt personām ar invaliditāti kopš bērnības – 190,40 *euro* mēnesī;
* personām ar I un II grupas invaliditāti, ja tās nav nodarbinātas, piemērot piemaksu pie valsts sociālā nodrošinājuma pabalsta, I grupas invaliditātes gadījumā 30% apmērā, II grupas invaliditātes gadījumā 20% apmērā no noteiktā valsts sociālā nodrošinājuma pabalsta apmēra;
* noteikt valsts sociālā nodrošinājuma pabalsta apmēru apgādnieka zaudējuma gadījumā bērniem līdz 7 gadu vecumam 136 *euro* mēnesī un bērniem no 7 gadu vecuma 163 *euro* mēnesī;
* paplašināt tiesības ģimenēm, kas audzina bērnu ar invaliditāti, saņemt ģimenes valsts pabalstu un piemaksu pie ģimenes valsts pabalsta līdz bērns sasniedzis 20 gadu vecumu;
* noteikt tiesības bērna piedzimšanas pabalstu saņemt no bērna piedzimšanas brīža;
* atvieglot atsevišķu pabalstu saņemšanu un precizēt nosacījumus atsevišķu pabalstu izmaksām.

Vienlaikus tiek paredzēts valsts sociālā nodrošinājuma pabalsta apmēru pārskatīt atbilstoši likumā “Par sociālo drošību” noteiktajai minimālo ienākumu sliekšņu pārskatīšanas kārtībai, kā arī periodā no 2021. gada 1. janvāra līdz 2021. gada 30. aprīlim paredzēts valsts sociālā nodrošinājuma pabalstu izmaksāt apmērā, kāds bija noteikts  atbilstoši normatīvajiem aktiem līdz 2020. gada 31. decembrim, un ne vēlāk kā līdz 2021. gada 1.jūnijam veikt valsts sociālā nodrošinājuma pabalsta pārrēķinu un starpības izmaksu.

**Likumprojekts “Grozījumi likumā “Par valsts pensijām””**

Likumprojekts “Grozījumi likumā “Par valsts pensijām”” paredz no 2021. gada 1. janvāra:

* noteikt minimālās vecuma pensijas aprēķina bāzi 136 *euro*, savukārt personām ar invaliditāti kopš bērnības – 163 *euro*;
* noteikt minimālo vecuma pensiju par katru apdrošināšanas stāža gadu, piemērojot vecuma pensijas aprēķina bāzei koeficientu – 1,1, un par katru nākamo gadu, kas pārsniedz vecuma pensijas piešķiršanai nepieciešamo apdrošināšanas stāžu, apmēru palielinot par diviem procentiem no minimālās vecuma pensijas aprēķina bāzes. Mainoties vecuma pensijas piešķiršanai nepieciešamā apdrošināšanas stāža lielumam, minimālās vecuma pensijas apmērs nedrīkst būt mazāks par iepriekš noteikto minimālo vecuma pensijas apmēru pie konkrētā apdrošināšanas stāža lieluma;
* noteikt, ka III grupas invaliditātes gadījumā invaliditātes pensija tiek noteikta invaliditātes pensijas aprēķina bāzes līmenī, kas ir 136 *euro*, bet personām ar invaliditāti kopš bērnības – 163 *euro*;
* noteikt, ka I un II grupas invaliditātes pensijas apmērs nedrīkst būt mazāks par invaliditātes pensijas aprēķina bāzi 136 *euro*, personām ar invaliditāti kopš bērnības – 163 *euro*, kurai piemērots koeficients 1,6 I grupas invaliditātes gadījumā un 1,4 II grupas invaliditātes gadījumā;
* paaugstināt apgādnieka zaudējuma pensiju minimālo apmēru, nosakot to 136 *euro* mēnesī bērniem līdz 7 gadu vecumam un 163 *euro* mēnesī bērniem no 7 gadu vecuma.

Vienlaikus tiek paredzēts minimālos pensiju apmērus pārskatīt atbilstoši likumā “Par sociālo drošību” noteiktajai minimālo ienākumu sliekšņu pārskatīšanas kārtībai, kā arī periodā no 2021. gada 1. janvāra līdz 2021. gada 30. aprīlim paredzēts minimālos pensijas apmērus izmaksāt apmērā, kāds bija noteikts  atbilstoši normatīvajiem aktiem līdz 2020. gada 31. decembrim, un ne vēlāk kā līdz 2021. gada maijam veikt šo minimālo pensiju pārrēķinu un starpību izmaksāt vienlaikus ar 2021. gada maija mēneša pensiju.

**Likumprojekts “Grozījumi likumā “Par obligāto sociālo apdrošināšanu pret nelaimes gadījumiem darbā un arodslimībām”**

Likumprojekts “Grozījumi likumā “Par obligāto sociālo apdrošināšanu pret nelaimes gadījumiem darbā un arodslimībām”” paredz no 2021. gada 1. janvāra:

* paaugstināt atlīdzības par apgādnieka zaudējumu minimālo apmēru, nosakot to 136 *euro* mēnesī bērniem līdz 7 gadu vecumam un 163 *euro* mēnesī bērniem no 7 gadu vecuma;
* precizēt, ka mēnesī izmaksājamā atlīdzība par darbspēju zaudējumu vai atlīdzība par apgādnieka zaudējumu nedrīkst būt lielāka par valsts sociālā nodrošinājuma pabalsta, kāds noteikts [Valsts sociālo pabalstu likuma](https://likumi.lv/ta/id/68483-valsts-socialo-pabalstu-likums) [13.](https://likumi.lv/ta/id/68483-valsts-socialo-pabalstu-likums#p13) panta pirmās daļas 1. punktā minētajām personām, divdesmitpieckāršu apmēru, kā arī izdevumu par ārstēšanos kopējā summa nedrīkst būt lielāka par apdrošināšanas gadījuma iestāšanās dienā spēkā esošā valsts sociālā nodrošinājuma pabalsta, kāds noteikts [Valsts sociālo pabalstu likuma](https://likumi.lv/ta/id/68483-valsts-socialo-pabalstu-likums) [13.](https://likumi.lv/ta/id/68483-valsts-socialo-pabalstu-likums#p13) panta pirmās daļas 1. punktā minētajām personām, divdesmitpieckāršu apmēru. Ņemot vērā, ka atbilstoši likumprojektam “Grozījumi Valsts sociālo pabalstu likumā” no 2021. gada 1. janvāra paredzēts palielināt valsts sociālā nodrošinājuma pabalsta apmēru Valsts sociālo pabalstu likuma 13. panta pirmās daļas 1.punktā minētajām personām no 64,03 *euro* līdz 109 *euro*, attiecīgi tiks pārskatīts izmaksas maksimālais apmērs.

Vienlaikus paredzēts atlīdzības par apgādnieka zaudējumu minimālo apmēru pārskatīt atbilstoši likumā “Par sociālo drošību” noteiktajai minimālo ienākumu sliekšņu pārskatīšanas kārtībai, kā arī periodā no 2021. gada 1. janvāra līdz 2021. gada 30. aprīlim paredzēts minimālos atlīdzības apmērus izmaksāt apmērā, kāds bija noteikts atbilstoši normatīvajiem aktiem līdz 2020. gada 31. decembrim, un ne vēlāk kā līdz 2021. gada maijam veikt šo minimālo atlīdzību par apgādnieka zaudējumu pārrēķinu, un starpību izmaksāt vienlaikus ar 2021. gada maija mēneša atlīdzību.

**Likumprojekts “Grozījums Valsts fondēto pensiju likumā”**

Likumprojekts “Grozījums Valsts fondēto pensiju likumā” paredz, ka, ja fondēto pensiju shēmas dalībnieks nav izdarījis izvēli saskaņā ar likuma [3.1](https://likumi.lv/ta/id/2341#p3.1)panta pirmo daļu vai ja fondēto pensiju shēmas dalībnieka reģistrētais fondētais pensijas kapitāls viņa nāves dienā ir mazāks par 35% no valsts sociālā nodrošinājuma pabalsta apmēra, kāds noteikts Valsts sociālo pabalstu likuma 13. panta pirmās daļas 1. punktā minētajām personām, fondētās pensijas kapitālu ieskaita valsts pensiju speciālajā budžetā. Ņemot vērā, ka atbilstoši likumprojektam “Grozījumi Valsts sociālo pabalstu likumā” no 2021. gada 1. janvāra paredzēts palielināt valsts sociālā nodrošinājuma pabalsta apmēru Valsts sociālo pabalstu likuma 13. panta pirmās daļas 1.punktā minētajām personām no 64,03 *euro* līdz 109 *euro*, attiecīgi tiks pārskatīts fondētās pensijas kapitāla lielums, kas ieskaitāms valsts pensiju speciālajā budžetā.

**Likumprojekts “Grozījums likumā “Par maternitātes un slimības apdrošināšanu””**

Likumprojekts “Grozījums likumā “Par maternitātes un slimības apdrošināšanu”” paredz no 2021. gada 1. janvāra noteikt, ka apdrošinātās personas apgādībā bijušā ģimenes locekļa nāves gadījumā apbedīšanas pabalstu piešķir un izmaksā tādas kopējās summas apmērā, kāda atbilst valsts sociālā nodrošinājuma pabalsta, kāds ģimenes locekļa nāves dienā bija noteikts Valsts sociālo pabalstu likuma 13. panta pirmās daļas 1. punktā minētajām personām, trīskāršam apmēram (327 *euro*). Ņemot vērā, ka atbilstoši likumprojektam “Grozījumi Valsts sociālo pabalstu likumā” paredzēts palielināt valsts sociālā nodrošinājuma pabalsta apmēru Valsts sociālo pabalstu likuma 13.panta pirmās daļas 1.punktā minētajām personām no 64,03 *euro* līdz 109 *euro*, attiecīgi apbedīšanas pabalsta apmērs palielināsies no 192,09 *euro* līdz 327 *euro*.

**Likumprojekts “Grozījumi likumā “Par apdrošināšanu bezdarba gadījumam””**

Likumprojekts “Grozījumi likumā “Par apdrošināšanu bezdarba gadījumam”” paredz no 2021. gada 1. janvāra:

* bezdarbniekiem, kuri norādīti likuma 7.panta otrajā daļā, bezdarbnieka pabalstu noteikt 60 procentu apmērā no bezdarbnieka pabalsta pieprasīšanas dienā spēkā esošā valsts sociālā nodrošinājuma pabalsta, kāds noteikts Valsts sociālo pabalstu likuma 13.panta pirmās daļas 1.punktā minētajām personām, divkārša apmēra (218 *euro*), attiecīgi pabalsta apmērs mēnesī palielināsies no 76,84 *euro* līdz 130,80 *euro*;
* apbedīšanas pabalstu bezdarbnieka pabalsta saņēmēja nāves gadījumā piešķirt bezdarbnieka nāves dienā spēkā esošā valsts sociālā nodrošinājuma pabalsta, kāds noteikts Valsts sociālo pabalstu likuma 13. panta pirmās daļas 1. punktā minētajām personām, trīskāršā apmērā (327 *euro*). Ņemot vērā, ka atbilstoši likumprojektam “Grozījumi Valsts sociālo pabalstu likumā” no 2021. gada 1. janvāra paredzēts palielināt valsts sociālā nodrošinājuma pabalsta apmēru Valsts sociālo pabalstu likuma 13.panta pirmās daļas 1. punktā minētajām personām no 64,03 *euro* līdz 109 *euro*, attiecīgi bezdarbnieka pabalsta apmērs mēnesī palielināsies no 76,84 *euro* līdz 130,80 *euro* bezdarbniekiem, kuriem pabalsts piešķirts saskaņā ar likuma 7. panta otro daļu, un apbedīšanas pabalsta bezdarbnieka pabalsta saņēmēja nāves gadījumā apmērs palielināsies no 192,09 *euro* līdz 327 *euro*.

Vienlaikus paredzēts bezdarbniekiem, kuriem bezdarbnieka pabalsta apmērs noteikts saskaņā ar 7.panta otro daļu un bezdarbnieka pabalsts pieprasīts līdz 2020. gada 31. decembrim, bet bezdarba periods, par kuru izmaksājams bezdarbnieka pabalsts, nepārtraukti turpinās arī pēc 2021. gada 1. janvāra, pabalstu par bezdarba periodu no 2021. gada 1. janvāra izmaksāt apmērā, kāds atbilstoši normatīvajiem aktiem bija noteikts līdz 2020. gada 31. decembrim, un ne vēlāk kā līdz 2021. gada maijam veikt pabalsta apmēra pārrēķinu, izmaksājot starpību, kāda valsts sociālā nodrošinājuma pabalsta apmēra paaugstināšanas rezultātā izveidojusies periodā no 2021. gada 1. janvāra.

**Likumprojekts “Grozījumi likumā “Par valsts sociālo apdrošināšanu””**

Likumprojekts “Grozījumi likumā “Par valsts sociālo apdrošināšanu”” paredz noteikt, ka:

* no 2021. gada 1. janvāra valsts sociālās apdrošināšanas obligāto iemaksu (turpmāk – obligātās iemaksas) likme ir 34,09 %;
* sākot ar 2021. gada 1. janvāri (ievērojot pārejas periodu līdz 2021. gada 30. jūnijam), mikrouzņēmuma nodokļa maksātājs ir sociāli apdrošināms kā pašnodrabinātais, bet mikrouzņēmuma darbinieki - kā darba ņemēji vispārējā gadījumā;
* no 2021. gada 1. jūlija ieviest obligāto iemaksu minimumu;
* no 2021. gada 1. jūlija obligāto iemaksu likme pensiju apdrošināsanai, ko veic pašnodarbinātie un autoratlīdzības izmaksātāji, ir 10 %;
* 2022. gadā pašnodarbinātie, kuru ienākums mēnesī nesasniedz minimālo algu, veic obligātās iemaksas 10 % pensiju apdrošināsanai un pašnodarbinātie, kuru ienākums pārsniedz minimālo algu, veic obligātās iemaksas pašnodarbinātajam noteiktajiem apdrošināšanas veidiem vismaz no minimālās algas un 10 % no ienākumu starpības, bet, sasniedzot ienākumu 20 004 *euro*, no pārsnieguma daļas veic obligātās iemaksas pašnodarbinātajam noteiktajiem apdrošināšanas veidiem;
* no 2023. gada 1. janvāra pašnodarbinātie veic obligātās iemaksas pašnodarbinātajam noteiktajiem apdrošināšanas veidiem no visa ienākuma;
* pēc VID pārbaudes pašnodarbinātajiem ir tiesības precizēt deklarācijas u.c. normas, lai uzlabotu obligāto iemaksu administrēšanu.

**Likumprojekts “Grozījumi Sociālo pakalpojumu un sociālās palīdzības likumā”**

Likumprojekts “Grozījumi Sociālo pakalpojumu un sociālās palīdzības likumā” paredz noteikt:

* garantēto minimālo ienākumu slieksni 109 *euro* pirmajai vai vienīgajai personai mājsaimniecībā un 76 *euro* pārējām personām mājsaimniecībā;
* trūcīgas mājsaimniecības ienākumu slieksni 272 *euro* pirmajai vai vienīgajai personai mājsaimniecībā un 190 *euro* pārējām personām mājsaimniecībā;
* maznodrošinātas  mājsaimniecības ienākumu slieksni  katra pašvaldība ir tiesīga noteikt ne augstāku kā 436 *euro*  pirmajai vai vienīgajai personai mājsaimniecībā un 305 *euro* pārējām personām mājsaimniecībā, bet ne zemāku par trūcīgās mājsaimniecības ienākumu slieksni;

Vienlaikus tiek paredzēts minimālo ienākumu sliekšņus pārskatīt atbilstoši likumā “Par sociālo drošību” noteiktajā kārtībā.

**Likumprojekts “Grozījumi Černobiļas atomelektrostacijas avārijas seku likvidēšanas dalībnieku un Černobiļas atomelektrostacijas avārijas rezultātā cietušo personu sociālās aizsardzības likumā”**

Likumprojekts “Grozījumi Černobiļas atomelektrostacijas avārijas seku likvidēšanas dalībnieku un Černobiļas atomelektrostacijas avārijas rezultātā cietušo personu sociālās aizsardzības likumā” paredz:

- noteikt, ka no 2021. gada 1. janvāra valsts sociālā pabalsta Černobiļas atomelektrostacijas (turpmāk – ČAES) avārijas seku likvidēšanas dalībniekam un mirušā ČAES avārijas seku likvidēšanas dalībnieka ģimenei apmērs ir valsts sociālā nodrošinājuma pabalsta apmērā, kāds tas ir noteikts Valsts sociālo pabalstu likuma 13. panta pirmās daļas 1. punktā minētajām personām (109 *euro*);

- periodā no 2021. gada 1. janvāra līdz 2021. gada 30. aprīlim valsts sociālo pabalstu piešķirt un izmaksāt tādā apmērā, kā to noteica normatīvais regulējums līdz 2020. gada 31. decembrim, savukārt pārrēķinu un valsts sociālā pabalsta starpības izmaksu par periodu no 1. janvāra līdz 30. aprīlim Valsts sociālās apdrošināšanas aģentūra nodrošinās līdz 2021. gada 1. jūnijam;

- pārskatīt valsts sociālā pabalsta (turpmāk – ČAES) avārijas seku likvidēšanas dalībniekam un mirušā ČAES avārijas seku likvidēšanas dalībnieka ģimenei apmēru atbilstoši likumā “Par sociālo drošību” noteiktajai minimālo ienākumu sliekšņu pārskatīšanas kārtībai.

**Likumprojekts “Grozījums likumā “Par dzīvojamo telpu īri””**

Likumprojekts “Grozījums likumā “Par dzīvojamo telpu īri”” paredz noteikt, ka par maznodrošinātu atzīstama persona, kuras ienākumi un materiālais stāvoklis nepārsniedz Sociālo pakalpojumu un sociālās palīdzības likumā un attiecīgās pašvaldības domes saistošajos noteikumos noteikto maznodrošinātās mājsaimniecības ienākumu slieksni.

**Likumprojekts “Grozījumi likumā “Par palīdzību dzīvokļa jautājumu risināšanā””**

Likumprojekts “Grozījumi likumā “Par palīdzību dzīvokļa jautājumu risināšanā”” paredz:

- noteikt, ka par maznodrošinātu atzīstama persona, kuras ienākumi un materiālais stāvoklis nepārsniedz Sociālo pakalpojumu un sociālās palīdzības likumā un attiecīgās pašvaldības domes saistošajos noteikumos noteikto maznodrošinātās mājsaimniecības ienākumu slieksni;

- noteikt, ka mājokļa pabalstu kā pamata sociālās palīdzības pabalstu pašvaldība piešķir atbilstoši Sociālo pakalpojumu un sociālās palīdzības likumā un ministru kabineta noteikumos noteiktajam.

**Likumprojekts “Grozījumi likumā “Par aviāciju””**

Likumprojekts “Grozījumi likumā “Par aviāciju””paredz tiesību normas, kas nepieciešamas Eiropas Savienības līmeņa tiesību aktu par bezpilota gaisa kuģiem piemērošanai, kā arī tiesību normas par administratīvo atbildību par pārkāpumiem, kas izdarīti ar bezpilota gaisa kuģi.

Likumprojektā ietvertais tiesiskais regulējums mazina administratīvo slogu, paredzot iespēju un nosacījumus, lai saņemtu bezpilota gaisa kuģu sistēmas ekspluatanta atļauju lidojumu veikšanai ar bezpilota gaisa kuģi, kā arī paredz ekspluatantu deklarēšanās iespēju.

**Likumprojekts “Grozījumi Oficiālo publikāciju un tiesiskās informācijas likumā”**

Likumprojekta “Grozījumi Oficiālo publikāciju un tiesiskās informācijas likumā” paredz nodrošināt Oficiālajam izdevējam stabilu finansēšanas modeli tam deleģēto valsts uzdevumu izpildei, atsakoties no oficiālo publikāciju maksas, ko maksā informācijas iesniedzējs, un piešķirot valsts budžeta dotāciju Oficiālajam izdevējam likumā deleģēto valsts pārvaldes uzdevumu nepārtrauktai un kvalitatīvai izpildei, vienlaikus skaidrāk izsakot šī finansējuma ietvaros veicamos Oficiālā izdevēja uzdevumus, kā arī citu ar to saistīto regulējumu, radot caurskatāmu pārvaldību, pilnveidojot cilvēku pamattiesību uz informācijas pieejamību un tiesības zināt savas tiesības īstenošanu.

**Likumprojekts “Grozījumi Dabas resursu nodokļa likumā”**

Likumprojekts “Grozījumi Dabas resursu nodokļa likumā” paredz:

* paaugstināt dabas resursu nodokļa (turpmāk – DRN) likmes atsevišķiem objektiem;
* atcelt atbrīvojumu no DRN samaksas par CO2 emisijām, ja stacionārajās tehnoloģiskajās iekārtās kā kurināmo izmanto kūdru;
* mainīt DRN maksājumu ieskaitīšanas proporciju budžetā, paredzot vietējās pašvaldības pamatbudžetā, kuras teritorijā tiek veikta atkritumu apglabāšana, ieskaitāmo procentu daļu, proti, sadzīves atkritumu apglabāšanai no 0 % uz 15 % un bīstamo atkritumu apglabāšanai no 0 % uz 20 procentiem.

**Likumprojekts “Negodīgas tirdzniecības prakses aizlieguma likums”**

Likumprojekts “Negodīgas tirdzniecības prakses aizlieguma likums” paredz pārņemt nacionālajos normatīvajos aktos Eiropas Parlamenta un Padomes 2019. gada 17. aprīļa Direktīvu 2019/633/ES par negodīgu tirdzniecības praksi starpuzņēmumu attiecībās lauksaimniecības un pārtikas piegādes ķēdē.

Vienlaikus likumprojekts paredz noteikt atbildību par pārkāpumiem Negodīgas mazumtirdzniecības prakses aizlieguma likums noteiktajā apmērā:

* naudas sods līdz 0,2 % no tirgotāja neto apgrozījuma pēdējā pārskata gadā, bet ne mazāk kā 70 *euro*;
* piespiedu nauda par tiesiskā pienākuma nepildīšanu līdz 2 % no tirgotāja vidējā dienas neto apgrozījuma pēdējā pārskata gadā, bet ne mazāk kā 70 *euro* par katru kalendāra dienu, līdz pircējs un nepārtikas preču mazumtirgotājs izpilda savu tiesisko pienākumu;
* cits vienlīdz efektīvs sods.

Finanšu ministrs J. Reirs